b'\n_START_ARTICLE_\nLietuvos u\xc5\xbesienio prekyba\n_START_SECTION_\nViduram\xc5\xbeiai\n_START_PARAGRAPH_\nBaltai nuo seniausi\xc5\xb3 laik\xc5\xb3 prekiavo su senov\xc4\x97s Roma, slavais, Skandinavijos kra\xc5\xa1tais, Bizantija. \xc5\xbdv\xc4\x97ri\xc5\xb3 kailiai, va\xc5\xa1kas, gintaras, gyvuliai buvo mainomi \xc4\xaf sidabro, vario, gele\xc5\xbeies gaminius. Iki XVI a. vidurio kai kurios prek\xc4\x97s \xe2\x80\x93 ginklai, gr\xc5\xabdai, medus, galvijai daugiausia buvo gabenamos vandens keliais. I\xc5\xa1 sausumos keli\xc5\xb3 svarbiausias buvo kelias Kaunas-Dancigas._NEWLINE_Lietuvos didysis kunigaik\xc5\xa1tis Vytautas 1403 m. leido Krokuvos pirkliams be muit\xc5\xb3 prekiauti su Lietuva. Iki XVII a. prekybos lengvatomis naudojosi Rygos pirkliai. Per Lietuv\xc4\x85 jau nuo XIV a. vyko Rusijos prekyba su Vakar\xc5\xb3 Europa. Lietuvos ir Vakar\xc5\xb3 Europos prekybiniai santykiai suintensyv\xc4\x97jo po 1410 m. \xc5\xbdalgirio m\xc5\xab\xc5\xa1io. XV a.-XVI a. tranzito prekybos svarbiausiais centrais tapo Vilnius ir Kaunas. Maskvos pirkliai Vilniuje tur\xc4\x97jo savo preki\xc5\xb3 sand\xc4\x97l\xc4\xaf ir kontor\xc5\xb3 (pvz., Maskvos pirkli\xc5\xb3 kiemas)._NEWLINE_Apie XV a. vidur\xc4\xaf \xc4\xafsteigta Hanzos s\xc4\x85jungos kontora Kaune. XV a. u\xc5\xbesienio pirkliams (vad. sve\xc4\x8diams) buvo leid\xc5\xbeiama verstis tik didmenine prekyba, pvz., vyn\xc4\x85 jie gal\xc4\x97jo pardavin\xc4\x97ti tik statin\xc4\x97mis. Hanzos nari\xc5\xb3 kiemai buvo apdedami didesniu sidabrin\xc4\x97s mokes\xc4\x8diu ir rinkliava. Nuo 1442 m. Vilnius, XVI a. \xe2\x80\x93 ir Kaunas tur\xc4\x97jo preki\xc5\xb3 sankrovos teis\xc4\x99, pagal kuri\xc4\x85 visos atgabenamos prek\xc4\x97s \xc4\x8dia tur\xc4\x97jo b\xc5\xabti ir i\xc5\xa1kraunamos. Prekes gal\xc4\x97jo pirkti vietos pirkliai ir pardavin\xc4\x97ti gyventojams. U\xc5\xbe \xc4\xafve\xc5\xbeamas ir i\xc5\xa1ve\xc5\xbeamas prekes i\xc5\xa1 svetim\xc5\xa1ali\xc5\xb3 ir vietos pirkli\xc5\xb3 buvo imamas pasienio ir vidaus muitas. Daugiausia buvo eksportuojama mi\xc5\xa1ko med\xc5\xbeiagos, mi\xc5\xa1ko produkt\xc5\xb3 (pelen\xc5\xb3, deguto, derv\xc5\xb3), kaili\xc5\xb3, va\xc5\xa1ko, nuo XVI a. \xe2\x80\x93 gr\xc5\xabd\xc5\xb3.Vertingos med\xc5\xbeiagos \xc5\xa1iuo klausimu randame Teodoro Bitvinsko, Vytauto Bruk\xc5\xa1taus, Vlado \xc5\xbdulkaus straipsnyje [T.T.Bitvinskas, V.J.Brukshtus, V.V.Zulkus. Problems of creating dendrochronological scales for western Lithuania. University of Arizona, Tucson, Arizona USA 1987. P. 71- 75.]. Importo svarbiausia prek\xc4\x97 buvo druska, t. p. buvo \xc4\xafve\xc5\xbeama Anglijos ir Flandrijos vilnoni\xc5\xb3 audini\xc5\xb3, gele\xc5\xbeies bei kit\xc5\xb3 metal\xc5\xb3 dirbini\xc5\xb3 (ginklai, \xc5\xbeem\xc4\x97s \xc5\xabkio \xc4\xafrankiai), stiklo, popieriaus, prieskoni\xc5\xb3 ir kit\xc5\xb3 preki\xc5\xb3.\n_START_SECTION_\nNaujieji laikai\n_START_PARAGRAPH_\nXVII a. u\xc5\xbesienio prekyba ma\xc5\xbe\xc4\x97jo d\xc4\x97l dideli\xc5\xb3 muit\xc5\xb3, kar\xc5\xb3 ir maro. Beveik nustota eksportuoti gr\xc5\xabdus. Su u\xc5\xbesieniu daugiausia prekiauta per Ryg\xc4\x85, Karaliau\xc4\x8di\xc5\xb3, ma\xc5\xbeiau \xe2\x80\x93 per Klaip\xc4\x97dos, Liepojos uostus. 1772 m. panaikinti vidaus muitai ir bajor\xc5\xb3 atleidimo nuo muit\xc5\xb3 privilegijos. Muitais neapmokestintos prek\xc4\x97s buvo gabenamos per Ryg\xc4\x85. Tuo laikotarpiu sudaryta prekybini\xc5\xb3 sutar\xc4\x8di\xc5\xb3 su kitomis valstyb\xc4\x97mis, pirkliams garantuota asmens ir preki\xc5\xb3 nelie\xc4\x8diamyb\xc4\x97. D\xc4\x97l to XVIII a. pirmame-devintame de\xc5\xa1imtmetyje eksportas padid\xc4\x97jo 1,5 karto, \xc5\xbeem\xc4\x97s \xc5\xabkio produkcijos (gr\xc5\xabd\xc5\xb3, s\xc4\x97men\xc5\xb3, lin\xc5\xb3, kanapi\xc5\xb3) \xe2\x80\x93 daugiau, kaip 2 kartus. XIX a. Europos rinkoje smarkiai suma\xc5\xbe\xc4\x97jus gr\xc5\xabd\xc5\xb3 kainoms, ma\xc5\xbeiau imta auginti jav\xc5\xb3, sumenko gr\xc5\xabd\xc5\xb3 eksportas. Daugiau buvo i\xc5\xa1ve\xc5\xbeama lin\xc5\xb3 pluo\xc5\xa1to, od\xc5\xb3, mi\xc5\xa1ko, r\xc5\xabkal\xc5\xb3, v\xc4\x97liau \xe2\x80\x93 pieno produkt\xc5\xb3 (1893 m. jie sudar\xc4\x97 25% i\xc5\xa1 Kauno gubernijos i\xc5\xa1ve\xc5\xbeam\xc5\xb3 preki\xc5\xb3). XIX a. daugiausia prekiauta per Klaip\xc4\x97dos uost\xc4\x85 su Did\xc5\xbeiaja Britanija, Nyderlandais, Pranc\xc5\xabzija, Vokietija.\n_START_SECTION_\nLietuvos Respublikos u\xc5\xbesienio prekyba\n_START_PARAGRAPH_\nXX a. pirmoje pus\xc4\x97je Lietuvos eksporto did\xc5\xbeiausi\xc4\x85 dal\xc4\xaf sudar\xc4\x97 \xc5\xbeem\xc4\x97s \xc5\xabkio gaminiai: 1938 m. \xe2\x80\x93 52,3% maisto produktai ir g\xc4\x97rimai, 13,5% gyvi gyvuliai, importo \xe2\x80\x93 \xc5\xbealiavos, 1938 m. \xe2\x80\x93 32,6% ir pramon\xc4\x97s gaminiai \xe2\x80\x93 62,1%. Buvo \xc4\xafsive\xc5\xbeama visas skystas kuras, druska, silk\xc4\x97s, arbata, kava, vaistai, chemikalai, \xc4\xafvairi tikslieji instrumentai ir aparatai, \xc4\xafmoni\xc5\xb3 \xc4\xafrenginiai, automobiliai. Daug preki\xc5\xb3 \xe2\x80\x93 tabakas, muilas, metalo prek\xc4\x97s, audiniai, kojin\xc4\x97s, \xc4\xafvair\xc5\xabs \xc5\xabkio ir nam\xc5\xb3 reikmenys gaminta i\xc5\xa1 \xc4\xafve\xc5\xbetin\xc4\x97s \xc5\xbealiavos._NEWLINE_Lietuvos u\xc5\xbesienio prekybos balansas beveik kiekvienais metais buvo teigiamas. Preki\xc5\xb3 eksporto pertekliumi buvo apmokama kitiems kra\xc5\xa1tams u\xc5\xbe j\xc5\xb3 paslaugas, padengiamos skolos, vykdomi \xc4\xafvair\xc5\xabs tarptautiniai \xc4\xafsipareigojimai, tod\xc4\x97l eksporto didinimas buvo vienas svarbiausi\xc5\xb3 Lietuvos ekonomikos tiksl\xc5\xb3. 1920-1940 m. Lietuva palaik\xc4\x97 prekybinius ry\xc5\xa1ius su 50 valstybi\xc5\xb3. 1922 m. pasira\xc5\xa1ytos pirmosios u\xc5\xbesienio prekybos sutartys su Vokietija ir Did\xc5\xbeiaja Britanija. Iki 1933 m. Lietuvos u\xc5\xbesienio prekybos svarb. partner\xc4\x97 buvo Vokietija (30-40% apyvartos), v\xc4\x97liau \xe2\x80\x93 Did\xc5\xbeioji Britanija._NEWLINE_Apie 35% Lietuvos u\xc5\xbesienio prekybos apyvartos 1938 m. teko Did\xc5\xbeiajai Britanijai (daugiausia prekiauta bekonu ir sviestu), apie 26% \xe2\x80\x93 Vokietijai, 6,2% \xe2\x80\x93 TSRS, 4,2% \xe2\x80\x93 Belgijai ir Liuksemburgui, 4,1% \xe2\x80\x93 Nyderlandams, 2,8% \xe2\x80\x93 Pranc\xc5\xabzijai, 3% \xe2\x80\x93 JAV._NEWLINE_Importo muitai Lietuvoje buvo apsaugos ir fiskalinio pob\xc5\xabd\xc5\xbeio; gataviems dirbiniams \xe2\x80\x93 didesni, \xc5\xbealiavoms \xe2\x80\x93 ma\xc5\xbeesni. Fiskaliniai muitai buvo taikomi maisto produktams, alkoholiniams g\xc4\x97rimams, brangiesiems kailiams, kitiems prabangos dalykams \xe2\x80\x93 kai kurioms prek\xc4\x97ms tur\xc4\x97jo net ribojam\xc4\x85j\xc4\xaf pob\xc5\xabd\xc4\xaf. D\xc4\x97l XX a. ketvirto de\xc5\xa1imtme\xc4\x8dio ekonomin\xc4\x97s kriz\xc4\x97s (Did\xc5\xbeioji depresija) Lietuva buvo priversta \xc4\xafvesti licencijas kai kurioms importo, v\xc4\x97liau ir eksporto prek\xc4\x97ms (mi\xc5\xa1ko med\xc5\xbeiagai, linams). U\xc5\xbesienio mok\xc4\x97jimai buvo valiutiniai, v\xc4\x97liau \xe2\x80\x93 tarpuskaitos. Tarpuskaitos (kliringo) sutartis Lietuva tur\xc4\x97jo su Vokietija ir Latvija, tokiu pat b\xc5\xabdu buvo atsiskaitoma ir su Suomija, Italija, Vengrija._NEWLINE_Statistiniai duomenys apie Lietuvos Respublikos u\xc5\xbesienio ekonominius santykius pateikti metra\xc5\xa1tyje \xe2\x80\x9eLietuvos u\xc5\xbesienio prekyba\xe2\x80\x9c.\n_START_SECTION_\nOkupacijos metai\n_START_PARAGRAPH_\nTSRS okupavus Lietuv\xc4\x85 nuo 1940 m. jos u\xc5\xbesienio prekyba tapo TSRS u\xc5\xbesienio prekybos dalimi. Lietuvoje gamintos prek\xc4\x97s buvo eksportuojamos pagal TSRS u\xc5\xbesienio prekybos ministerijos s\xc4\x85jungini\xc5\xb3 prekybini\xc5\xb3 susivienijim\xc5\xb3 ir Valstybini\xc5\xb3 ekonomini\xc5\xb3 ry\xc5\xa1i\xc5\xb3 su u\xc5\xbesieniu komiteto sutartis. Lietuva, naudodama papildomus preki\xc5\xb3 i\xc5\xa1teklius, kartais sudarydavo savaranki\xc5\xa1kus eksporto ir importo sandorius. Iki septinto de\xc5\xa1imtme\xc4\x8dio eksportuojama buvo nedaug, daugiausia gyvulininkyst\xc4\x97s produkt\xc5\xb3. 1960 m. 90,2% eksporto sudar\xc4\x97 m\xc4\x97sos ir pieno produktai, 4,3% \xe2\x80\x93 kitos maisto prek\xc4\x97s. V\xc4\x97liau daugiau eksportuota metalo pjovimo stakli\xc5\xb3, \xc4\xafranki\xc5\xb3, elektros skaitikli\xc5\xb3, televizori\xc5\xb3, dvira\xc4\x8di\xc5\xb3, \xc5\xbeem\xc4\x97s \xc5\xabkio ma\xc5\xa1in\xc5\xb3, buitin\xc4\x97s chemijos preki\xc5\xb3. 1959 m. Lietuvos gaminiai buvo eksportuojami \xc4\xaf 32, 1969 m. \xe2\x80\x93 \xc4\xaf 74, 1982 m. \xe2\x80\x93 \xc4\xaf 92 \xc5\xa1alis._NEWLINE_Importo mastas tiesiogiai nuo eksporto nepriklaus\xc4\x97. \xc4\xae Lietuv\xc4\x85 daugiau buvo \xc4\xafve\xc5\xbeama technologin\xc4\x97s \xc4\xafrangos (stakli\xc5\xb3, ma\xc5\xa1in\xc5\xb3 ir prietais\xc5\xb3), sveikatos apsaugai ir komunaliniam \xc5\xabkiui skirtos \xc4\xafrangos, transporto priemoni\xc5\xb3, plataus vartojimo preki\xc5\xb3.\n_START_SECTION_\nLietuvos u\xc5\xbesienio prekyba po 1990 m.\n_START_PARAGRAPH_\nAtk\xc5\xabrus nepriklausomyb\xc4\x99 Lietuvos u\xc5\xbesienio prekyb\xc4\x85 pagal taikomas u\xc5\xbesienio prekybos politikos priemones, sutartini\xc5\xb3 prekybini\xc5\xb3 santyki\xc5\xb3 su kitomis \xc5\xa1alimis k\xc5\xabrimo, stojimo \xc4\xaf Pasaulio prekybos organizacij\xc4\x85 (PPO) dinamik\xc4\x85 s\xc4\x85lygi\xc5\xa1kai galima suskirstyti \xc4\xaf kelet\xc4\x85 laikotarpi\xc5\xb3.\n_START_SECTION_\n1990-1993 m.\n_START_PARAGRAPH_\nDeficito kontrol\xc4\x97s \xe2\x80\x93 pirm\xc5\xb3j\xc5\xb3 bandym\xc5\xb3 panaudoti u\xc5\xbesienio prekybos politikos priemones, sutartini\xc5\xb3 prekybini\xc5\xb3 santyki\xc5\xb3 u\xc5\xbemezgimo laikotarpiu vyko per\xc4\x97jimas i\xc5\xa1 komandin\xc4\x97s \xc4\xaf rinkos ekonomik\xc4\x85, buvo hiperinfliacija, masi\xc5\xa1kai tr\xc5\xabko preki\xc5\xb3, tod\xc4\x97l buvo ribojamas eksportas, t. p. naudojami metodai, pana\xc5\xa1\xc5\xabs \xc4\xaf administracinius, siekiant skatinti \xc5\xbealiav\xc5\xb3, pusfabrika\xc4\x8di\xc5\xb3, komplektuojam\xc5\xb3j\xc5\xb3 detali\xc5\xb3 import\xc4\x85, pirmiausia \xe2\x80\x93 i\xc5\xa1 NVS \xc5\xa1ali\xc5\xb3. Vienas pirm\xc5\xb3j\xc5\xb3 normini\xc5\xb3 akt\xc5\xb3 \xc5\xa1ioje srityje buvo 1991 m. Vyriausyb\xc4\x97s nutarimas \xe2\x80\x9eD\xc4\x97l preki\xc5\xb3 eksporto tvarkos\xe2\x80\x9c, kuris reglamentavo eksporto licencijavimo tvark\xc4\x85 ir kita. Buvo rengiami muitin\xc4\x97s proced\xc5\xabras reglamentuojantys teis\xc4\x97s aktai, rengiamasi taikyti tradicines prekybos politikos priemones. Kei\xc4\x8diantis ekonominei situacijai, pama\xc5\xbeu buvo liberalizuojamas preki\xc5\xb3 eksportas, detaliau reglamentuojamas eksportas ir importas, tam tikroms prek\xc4\x97ms \xc4\xafvedamas importo muitas._NEWLINE_Prad\xc4\x97tos sudaryti sutartys su kitomis \xc5\xa1alimis. Dalis j\xc5\xb3 buvo susijusios su tuometin\xc4\x97mis Lietuvos aktualijomis ir siekiu garantuoti apsir\xc5\xabpinim\xc4\x85 \xc5\xbealiavomis i\xc5\xa1 buvusi\xc5\xb3 socialistini\xc5\xb3 \xc5\xa1ali\xc5\xb3 (pvz., 1992 m. sutartys su Kuba, Rumunija), t. p. buvo sudaromos prekyb\xc4\x85 reguliuojan\xc4\x8dios bazin\xc4\x97s sutartys su Vakar\xc5\xb3 \xc5\xa1alimis, sudarytos ir \xc4\xafsigaliojo pirmosios laisvosios prekybos sutartys su \xc5\xa0vedija, Suomija, \xc5\xa0veicarija, Norvegija, u\xc5\xbemegzti ry\xc5\xa1iai su PPO sekretoriatu. 1993 m. patvirtinta liberalesn\xc4\x97 eksporto tvarka, sureguliuotas importas ir eksportas, kai kurioms prek\xc4\x97ms \xc4\xafvesti importo muitai.\n_START_SECTION_\n1993-1995 m.\n_START_PARAGRAPH_\nDvi\xc5\xa1ali\xc5\xb3 prekybini\xc5\xb3 santyki\xc5\xb3 su pagrindiniais prekybos partneriais reglamentavimo ir tradicini\xc5\xb3 prekybos politikos priemoni\xc5\xb3 \xc4\xafvedimo bei tobulinimo laikotarpiu toliau buvo tobulinama eksporto ir importo reguliavimo tvarka, stiprinami dvi\xc5\xa1aliai prekybos santykiai. 1994 m. sudaryta laisvosios prekybos sutartis su Europos ekonomine bendrija, 1995 m. j\xc4\x85 pakeit\xc4\x97 asociacijos sutartis su Europos S\xc4\x85junga. 1995 m. pasira\xc5\xa1ius laisvosios prekybos sutart\xc4\xaf su Europos laisvosios prekybos asociacija (ELPA) baigtas prekybini\xc5\xb3 santyki\xc5\xb3 su Vakar\xc5\xb3 Europos \xc5\xa1alimis reglamentavimas. Sudarytos Baltijos \xc5\xa1ali\xc5\xb3 laisvosios prekybos sutartys (1993 m., \xc4\xafsigaliojo 1994 m.; reguliavo prekyb\xc4\x85 pramon\xc4\x97s prek\xc4\x97mis), t. p. su Ukraina (1995 m.), did\xc5\xbeiausio palankumo prekyboje status\xc4\x85 nustatan\xc4\x8dios ekonominio ir prekybinio bendradarbiavimo sutartys su NVS, pirmiausia su Rusija, Baltarusija, Kazachstanu, su Afganistanu ir kitomis \xc5\xa1alimis. T\xc4\x99siamas sutar\xc4\x8di\xc5\xb3 sudarymas su Kanada, Australija, Filipinais, Indija, Piet\xc5\xb3 Kor\xc4\x97ja ir kitomis \xc5\xa1alimis, \xc4\xafsigaliojo sutartis su Kinija._NEWLINE_Prasid\xc4\x97jo Lietuvos stojimo \xc4\xaf PPO procesas, pirmuoju laikotarpiu \xe2\x80\x93 Bendrasis susitarimas d\xc4\x97l muit\xc5\xb3 tarif\xc5\xb3 ir prekybos, GATT. 1994 m. saus\xc4\xaf pateiktas pra\xc5\xa1ymas d\xc4\x97l stojimo, vasar\xc4\xaf \xc4\xafsteigta GATT Lietuvos darbo grup\xc4\x97, pirmasis jos pos\xc4\x97dis \xc4\xafvyko 1995 m. lapkrit\xc4\xaf. Buvo atlikta pirmin\xc4\x97 analiz\xc4\x97, kaip Lietuvos norminiai teis\xc4\x97s aktai atitinka GATT ir PPO reikalavimus. Lietuvos u\xc5\xbesienio prekybos politik\xc4\x85 reglamentuojantys nacionaliniai teis\xc4\x97s aktai prad\xc4\x97ti kurti derinant su Lietuvos sudaryt\xc5\xb3 laisvosios prekybos sutar\xc4\x8di\xc5\xb3 reikalavimais, atsi\xc5\xbevelgiant \xc4\xaf PPO (GATT) reguliavim\xc4\x85._NEWLINE_Vir\xc5\xa1ydami savo kompetencij\xc4\x85 kai kurie tarptautiniai subjektai band\xc4\x97 paveikti Lietuvos u\xc5\xbesienio prekybos politik\xc4\x85, pvz., daug gin\xc4\x8d\xc5\xb3 suk\xc4\x97l\xc4\x97 1993 m. memorandumas su Tarptautiniu valiutos fondu. Pagal \xc5\xa1\xc4\xaf memorandum\xc4\x85 Lietuvos Vyriausyb\xc4\x97, be kit\xc5\xb3 dalyk\xc5\xb3, \xc4\xafsipareigojo suma\xc5\xbeinti ir \xc4\xaf\xc5\xa1aldyti tam tikrus importo tarifus maisto produktams ir kita.\n_START_SECTION_\nLietuva Europos S\xc4\x85jungoje\n_START_PARAGRAPH_\nNuo 2004 m. gegu\xc5\xbe\xc4\x97s 1 d. Lietuva tapo Europos S\xc4\x85jungos nare. Dalyvavimo formuojant Europos S\xc4\x85jungos u\xc5\xbesienio prekybos politik\xc4\x85 laikotarpio pagrindin\xc4\x97s kryptys: tre\xc4\x8di\xc5\xb3j\xc5\xb3 \xc5\xa1ali\xc5\xb3 rink\xc5\xb3 atv\xc4\x97rimas lietuvi\xc5\xa1koms prek\xc4\x97ms ir paslaugoms; laipsni\xc5\xa1kas, subalansuotas ir pagal tarptautinius \xc4\xafsipareigojimus vykdomas Europos S\xc4\x85jungos rinkos atv\xc4\x97rimas; vienod\xc5\xb3 s\xc4\x85lyg\xc5\xb3 tarptautin\xc4\x97je prekyboje u\xc5\xbetikrinimas, siekis atsisakyti nes\xc4\x85\xc5\xbeiningos prekybos praktikos. Lietuvos dalyvavimo formuojant Europos S\xc4\x85jungos u\xc5\xbesienio prekybos politik\xc4\x85 laim\xc4\x97jimai: i\xc5\xa1laikytos sutartys su Rusija ir Baltarusija d\xc4\x97l prekybini\xc5\xb3 ir ekonomini\xc5\xb3 santyki\xc5\xb3, i\xc5\xa1vengta dvigub\xc5\xb3 muit\xc5\xb3 Lietuvos prek\xc4\x97ms taikymo \xc5\xa1iose \xc5\xa1alyse, Lietuva prisijung\xc4\x97 prie PPO Vie\xc5\xa1\xc5\xb3j\xc5\xb3 pirkim\xc5\xb3 sutarties (papildomas rinkos atv\xc4\x97rimas \xc4\xaf tre\xc4\x8di\xc4\x85sias \xc5\xa1alis), suteiktas rinkos ekonomikos \xc5\xa1alies statusas Ukrainai, atid\xc4\x97tas rinkos ekonomikos statuso suteikimas Kinijai, at\xc5\xa1auktos muit\xc5\xb3 lengvatos Kinijai, Indijos tekstil\xc4\x97s gaminiams, t. p. blokuotas si\xc5\xablymas d\xc4\x97l muit\xc5\xb3 lengvat\xc5\xb3 prat\xc4\x99simo i\xc5\xa1 Rusijos importuojamiems chemijos produktams (tr\xc4\x85\xc5\xa1oms), pasiekta rezultat\xc5\xb3 antidempingo klausimais d\xc4\x97l prekybos tr\xc4\x85\xc5\xa1omis, la\xc5\xa1i\xc5\xa1omis, avalyne ir kt., t. p. i\xc5\xa1kelta byla d\xc4\x97l kineskop\xc5\xb3, susitarta d\xc4\x97l specifin\xc4\x97s lengvatos importuojant i\xc5\xa1 Rusijos plieno produktus, d\xc4\x97l prekybos s\xc4\x85lyg\xc5\xb3 tekstil\xc4\x97s gaminiais su Baltarusija, pasiekta palanki\xc5\xb3 rezultat\xc5\xb3 derybose d\xc4\x97l su Europos S\xc4\x85jungos pl\xc4\x97tra susijusi\xc5\xb3 nuostoli\xc5\xb3 tre\xc4\x8diosioms \xc5\xa1alims kompensavimo, sudarytas Tekstil\xc4\x97s aljansas, u\xc5\xbetikrinantis Europos S\xc4\x85jungos rinkos apsaug\xc4\x85 nuo spartaus tekstil\xc4\x97s ir aprangos gamini\xc5\xb3 importo i\xc5\xa1 Kinijos, susitarta d\xc4\x97l tam tikr\xc5\xb3 dalyk\xc5\xb3 prekybiniuose santykiuose su Ukraina (bendrovi\xc5\xb3 \xe2\x80\x9eSnaig\xc4\x97\xe2\x80\x9c ir \xe2\x80\x9eMa\xc5\xbeeiki\xc5\xb3 nafta\xe2\x80\x9c at\xc5\xbevilgiu), pasiekta palanki\xc5\xb3 rezultat\xc5\xb3 suspendavimo procesuose, aktyviai dalyvauta priimant Europos S\xc4\x85jungos i\xc5\xa1orinio konkurencingumo strategij\xc4\x85 ir svarstant galim\xc4\x85 antidempingo reform\xc4\x85, prisidedant prie Europos S\xc4\x85jungos pozicijos suformavimo._NEWLINE_Nuo 2004 m. gegu\xc5\xbe\xc4\x97s 1 d. Lietuvos ir Europos S\xc4\x85jungos valstybi\xc5\xb3 prekybin\xc4\xaf ir ekonomin\xc4\xaf bendradarbiavim\xc4\x85 reglamentuoja stojimo \xc4\xaf Europos S\xc4\x85jungos sutartis, pasira\xc5\xa1yta 2003 m. baland\xc5\xbeio 16 d. ir kiti Europos S\xc4\x85jungos teis\xc4\x97s aktai. Bendradarbiaudama su tre\xc4\x8diosiomis \xc5\xa1alimis Lietuva vadovaujasi Europos S\xc4\x85jungos prekyb\xc4\x85 su jomis reglamentuojan\xc4\x8diais teis\xc4\x97s aktais, t. p. su Europos S\xc4\x85jungos teise suderintomis dvi\xc5\xa1al\xc4\x97mis Lietuvos ir kit\xc5\xb3 \xc5\xa1ali\xc5\xb3 prekybinio ir ekonominio bendradarbiavimo sutartimis. Siekiant pl\xc4\x97sti Lietuvos ir gretim\xc5\xb3 \xc5\xa1ali\xc5\xb3 atitinkam\xc5\xb3 institucij\xc5\xb3 bei verslinink\xc5\xb3 bendradarbiavim\xc4\x85 sukurtos Lietuvos ir Baltarusijos, Lenkijos, Ukrainos, Rusijos, Rusijos federacijos Kaliningrado srities, Kazachstano dvi\xc5\xa1al\xc4\x97s prekybinio ir ekonominio bendradarbiavimo komisijos.'